text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000002", "text": "8-Hiriyyoota babbadoo irraa fagaachu-dhugumatti, fedhii keessaa waliin wanti gara badii zinaatti nama dhiibu hiriyyoota babbaadodha. Sababa hiriyyaatin nama meeqatu qilee badiitti tare. Mee, seenaa dhugaa tokko waliin ilaalun dhugaa kana haa hubannu:"}, {"text_idx": "#000003", "text": "Qissaan (seenaan) kuni seenaa baay\u2019ee nama dhukkubsu kan Sheykh Ahmad Al-Qaxxaani daw\u2019aa irratti dubbateedha. Namni sheykni kuni seenaa kana irraa gabaase akkana jedha: \u201cLafa keessa deemne rizqii barbaadachuf dooni irratti dargaggeessa gaarii, keessi isaa qulqulluu fi amalli isaa gaarii ta\u2019ee waliin hiriyyoomne. Qulqullinnii fi nuurri (ifti) fuula isaa irraa kan mul\u2019atuu fi ifu ta\u2019ee argina. Kan of gadi qabu, salaatu, namoota gorsuu fi qajeelchu ta\u2019ee malee hin argitu. Yommuu salaanni gahu, azaana godhee nuun salaata. Yoo namni tokko salaata irraa duubatti hafe, isa waqqasee gorsa. Adeemsa keenya guutuu haala fi amala kana irra ture."}, {"text_idx": "#000005", "text": "Gabaasan ni jedha: ijji isaa imimmaan areeda irra dhangalaasti. Imala tokko irratti osoo dargageessi kuni hojiiwwan isaa waliin ko\u2019oomu (biizi ta\u2019uu), hiriyyaan isaa tokko kan fedhiin itti taphatte, hojii gaarii dhiise hojii badaan of ko\u2019oomse, wanta ol\u2019aanaa dhiise wanta gadi aanaa filate akkana jedheen: yaa hiriyyaa kiyya! Sila ati maaliif dooni irra yeroo hundaa teettaa, ishirraa addaan hin baatu? Maaliif irraa buute addunyaa keetin ala addunyaa biraa hin ilaallee? Wanta yaada bal\u2019isu, nafsee booharsu argita. Ani gara iddoo sagaagalummaa fi Rabbiin itti dallanu koottu siin hin jedhu. Yaa saahiba kiyya, kuni fagoodha. Garuu koottu warra boofaan taphatan ilaali. Boofa hin sodaatan. Akkasumas, nama arba yaabbatu fi akkamitti kumbii isaa masalaali gochuun harkaa fi lukaan irra bahuu ilaali. Ammas, osoo nama mismaari irra deemu argatee obsi isaa akkamitti jabaate, ammas barbaadaa ibiddaa akka teemiraatti nama liqimsu osoo argitee! Nama bishaan galaanaa akka bishaan Firaatitti dhuguu argita! Yaa obboleessa kiyya! Gadi bu\u2019iitii namoota ilaali."}, {"text_idx": "#000008", "text": "Gabaasan itti fufuun ni jedha: isaan lamaanu halkaniin barfatanii gara dooni deebi\u2019an. Dargaggeessi kuni wanta argeen yaada isaa ko\u2019oomsuun halkan kana osoo hin rafin bule. Xiyyi sheyxaanaa qalbii isaa too\u2019atee jira. ilaalchi inni ilaale suni lugaama qoma isaa qabatte. Akkuma fajriin baqaqee fi bariin bari\u2019een nama jalqabaa dooni irraa bu\u2019u ta\u2019e. Ilaalu malee wanti biraa sammuu isaa keessa hin jiru. Bakka kaleessaa san ni deeme. Ilaalcha jalqabaa ni ilaale. Ilaalcha biraas itti fufsisee hanga balbala mana sanii banuutti. Guyyaa kanaa fi guyyaa isa booda jiru bakka [wanti fokkuun itti raawwatamu] kanatti dabarse. Shufeerri dooni oofu isa ni dhabe. Waa\u2019ee isaa ni gaafate. Mu\u2019azzinni eessa jira? Imaamni salaata nu salaachisu? Dargaggeessi gaariin suni eessa dhaqee? Eenyullee deebii hin deebisneef. Isa barbaaduf akka bittinnaa\u2019an isaan ajaje. Ergasii nama bakka san isa geesse shufeerichi ni beeke. Isa dhiyeesse ni akeekachise, akkanas ni jedheen: Sila Rabbiin hin sodaattu? Adabbii isaa hin sodaattu? Amma deemiti isa fidi.\u201d Ergasii namni kunis si\u2019a baay\u2019eef gara isaatti ni deddeebi\u2019e. Garuu isa dhiyeessu hin dandeenye. Sababni isaas, inni isaan waliin deebi\u2019u ni dida. Hogganaan doonii dhiirota baay\u2019een isa dhiyeessu malee filannoo biraa hin arganne. Namoonni kunniinis humnaan baadhachuun gara dooni geessan."}, {"text_idx": "#000010", "text": "Shufeerichis ni jedhe: maaltu si tuqee?\u201d Yeroo kanatti dargaggeessi qaamaa saalaa isaatirraa haguuggi ni mulqe. Yommuu ilaalu, raammoon qaama saalaa irraa gadi kukkufa. Shufeerichis wanta argeef rifate hollate. Ni jedhe: kanarraa Rabbiin tiikfama. Shufeerichi isa biraa ni ka\u2019e. Yommuu barii\u2019uuf deemu sagaleen bilbilaa (dawilii) isaan dammaqsite. Isaanis gara madda sagalee deeman. Yommuu dhaqan, dargaggeessi kuni muka dooni ilkaanin cininee kan du\u2019e argan. Namoonnis khaatima (xumura) gaarii Rabbiin kadhataa deebi\u2019an. Seenaan dargaggeessa kanaa nama barnoota fudhatuuf barnoota taate hafte."}, {"text_idx": "#000011", "text": "Faayda: seenaan tuni Rabbiif ajajamu keessatti sidq (dhugaa ta\u2019uu) akka qaban nutti agarsiisti. Osoo dargaggeesi kuni Rabbiif ajajamu keessatti warra dhugaan hojjatan keessaa ta\u2019e, silaa Rabbiin isa gadi dhaabaa ture. Akkuma Rabbiin jedhe: \u201cRabbiin warroota amanan jireenyaa addunyaa fi Aakhiraa keessatti jecha gadi dhaabbattuun [isaan] gadi dhaaba.\u201d Suuratu Ibraahim 14:27[1] (Kanaafu, namni hojii keessatti ikhlaasa qabaachu fi khaatimaa gaarii irratti du\u2019uuf sirritti Rabbiin kadhachuu qaba.)"}, {"text_idx": "#000012", "text": "9-Yeroo hundaa gara Rabbii azza wa jalla dhiyaachuu fi ikhlaasa qabaachuuf carraaqu\u2013 fedhiin lubbuu wanta guddaa moottota diinota isaanii moo\u2019atan of jalatti galcheedha. Mootiin cimaan diinota baay\u2019ee moo\u2019achuu danda\u2019a. Garuu fedhii fi jaalalli inni dubartiif qabu isa moo\u2019achuun gadi isa xiqqeessu danda\u2019a. Dhugumatti, kuni fedhiin lubbuu hangam guddaa fi ulfaataa akka ta\u2019e agarsiisa. Akkuma hayyoonni jedhan, diinni guddaa fi badaan diina keessaatti. Diinni keessaa kunis fedhii lubbuuti fi sheyxaana. Namni diinota kanniin yoo moo\u2019ate, diinota alaa moo\u2019achuun isarratti hin ulfaatu. Dhugumatti, diina keessaa kana moo\u2019achuu fi too\u2019achuuf namni yeroo hundaa gargaarsaa fi eeggumsa isa barbaachisa. Gargaarsa fi eeggumsa kana kan argatu, Rabbii olta\u2019aa irraa qofa. Sababni isaas, fedhii kana nama keessatti qabbaneessu fi sheyxaana namarraa oofu kan danda\u2019u Rabbii olta\u2019a tokkicha. Rabbiin subhaanahu wa ta\u2019aalaa ni jedha:"}, {"text_idx": "#000013", "text": "\u201cYoo Rabbiin isin gargaare, kan isin\nmoo\u2019atu hin jiru. Yoo Inni isin gargaaru dhiise, Isa booda eenyutu isin\ngargaaraa? Warri amanan Rabbiin irratti haa hirkatan.\u201d Suuratu Aali-Imraan"}, {"text_idx": "#000014", "text": "Yoo Rabbiin isin gargaare, namoonni fi jinnooni dachii keessa jiran osoo walitti qabamanii isin moo\u2019achuu hin danda\u2019an. Sababni isaas, kan Rabbii olta\u2019aa moo\u2019atu fi injifatu hin jiru. Kan isaan too\u2019atu fi sammuu isaanii harka qabu Isa. Lubbu-qabeenyin homtu hin sochootu hayyama Isaatin malee. \u201cYoo Inni isin gargaaru dhiise\u201d kana jechuun sababa Isaa fi Ergamaa Isaatiif ajajamu diddanii fi ajaja Isaa faallessitaniif, yoo isin gargaaru dhiisee fi lubbuu teessanitti isin gate, Rabbiin ala eenyullee kan isin gargaaru hin jiru. Kanaafu, ajaja Rabbii fi ajaja Ergamaa Isaa hin dhiisinaa, Isarraa gargaarsa dhabuun badduuti."}, {"text_idx": "#000015", "text": "Kana keessa Rabbiin irraa gargaarsa barbaadu, humnaa fi tooftaa ofii irraa qulqullaa\u2019un Isarratti hirkachuutti ajajuutu jira. kanaaf itti aanse ni jedha: \u201cWarri amanan Rabbiin irratti haa hirkatan.\u201d Kana jechuun Rabbiin qofarratti hirkadhaa, Isaan alatti wanta biraa irratti hin hirkatinaa. Sababni isaas, kan nama gargaaru Isa qofa akka ta\u2019e beekkame jira. Isa qofa irratti hirkachuun tawhiida kaayyoo barbaadanitti nama geessudha. Isaan ala wanta biraa irratti hirkachuun immoo shirkii nama hin fayyanneedha. Inumaa kan nama miidhudha.[2]"}, {"text_idx": "#000016", "text": "Aayah keessatti \u201cFalaa ghaaliba lakum (kan isin moo\u2019atu hin jiru)\u201d kan jedhutti haa xinxallinu. Wantoonni nama moo\u2019atan baay\u2019eedha. Kanneen akka fedhii lubbuu, sheyxaana, diina namaa fi kanneen biroo. Asitti \u201cNamni isin moo\u2019atu hin jiru\u201d jechuun gosa wanta nama moo\u2019atu adda hin baasne. Kanaafu, Rabbiin yoo nama gargaare wanti nama moo\u2019atu tokkollee hin jiru jechuudha. Fedhiin lubbuu, sheyxaanni, diinni namaa fi kan biroo nama hin moo\u2019atan."}, {"text_idx": "#000017", "text": "Garuu gargaarsa Rabbii argachuuf ulaagaalee guutu qabantu jira. Ulaagaaleen kunniinis, dhugaadhaan hundeewwan iimaanatti amanuu, Isaaf ajajamuu fi Isa faallessu dhiisudha. Namni ulaagaalee kanniin guute, gargaarsa Rabbiin irraa argata. Namni hin guunne immoo hamma ulaagaleen kanniin hanqiseen gargaasa Isarraa dhaba."}, {"text_idx": "#000018", "text": "Mee akka fakkeenyaatti seenaa Nabii Yuusuf haa\nilaallu. Dubartiin Nabii Yuusufin garmalee jaallatte suni fedhiin lubbuu ishii\nmoo\u2019atee of too\u2019achu dadhabde. Hanga baditti isa waamtu geesse. Nabii Yuusuf\nimmoo wanta fokkuu ishiin itti waamtu ni dide. Fedhiin lubbuu isa hin moo\u2019anne.\nAmma haa gaafannu, \u201cMaaltu isaan gargar godhee?\u201d"}, {"text_idx": "#000019", "text": "Dubartittin iimaana sirrii waan hin qabneef,\ngargaarsa Rabbiin irraa dhabde. Kanaafu, fedhiin lubbuu fi sheyxaanni ishii\ninjifate. Nabii Yuusuf immoo iimaana sirrii kan qabuu fi Rabbiif kan ajajamu\nwaan tureef, gargaarsa Rabbiin irraa argate. Kanaafu, fedhiin lubbuu fi\nsheyxaanni isa hin moo\u2019anne. \u201cYoo Rabbiin isin gargaare, kan isin moo\u2019atu"}, {"text_idx": "#000021", "text": "Nabii Yuusuf (aleyh salaam) immoo ikhlaasa waan qabuuf Rabbiin badii isarraa deebise. Akkana jechuunis badii zinaa isarraa akka deebisu Rabbii olta\u2019aa kadhate: \u201c\u2018Yaa Rabbi! Wanta isaan itti na waaman irra hidhaan naaf jaallatamaadha. Yoo Ati shira isaanii narraa hin garagalchin, gara isaanitti dabee wallaaltoota keessaa ta\u2019a.\u2019 Gooftaan isaas isaaf awwaate. Shira isaanii isarraa garagalche. Dhugumatti Inni Dhagahaa, Beekaadha.\u201d Suuratu Yuusuf 12:33-34"}, {"text_idx": "#000022", "text": "Barnoota baay\u2019ee seenaa dargaggeessa armaan oliiti fi seenaa Nabii Yuusuf irraa baranna: \u270fDhugaan amanuu fi hojii Rabbiif qofa jedhanii hojjachuu (ikhlaasa qabaachu)- dhugaan amanuu fi hojii gaggaarii Rabbiif qofa jedhanii hojjachuun gargaarsaa fi eeggumsa akka isarraa argatan nama taasisa. Kanaafu, badii zinaa irraa ni eeggamu. Nabii Yuusuf nama ikhlaasa qabu waan tureef zinaa irraa ni eeggame. \u270fYeroo hundaa Rabbii olta\u2019aa irraa gargaarsaa fi eeggumsa barbaadu. Mee ilaali, Nabii Yuusuf akkamitti Gooftaa isaa irraa gargaarsaa fi eeggumsa kadhate. Humnaa fi tooftaa isaa irratti hin hirkanne. \u270fBalaa hiriyyaan badaan qabu-Hojiin isaa fokkuu, gorsi isaa gara badiiti.\u270f Badii ilaalchi ijaa qabu-dargaggeessi kuni ilaalcha isaa wanta fokkuutti ni deddeebise. San booda wanti arge qalbii isaa keessatti hidda qabachuun borumtaa gara baditti isa oofe. \u270fBarbaachisummaa gargaarsa Rabbii olta\u2019aa- namni hanga fedhe zinaa fi wanta badaa biroo irraa of eeggannoo haa godhu, gargaarsi Rabbii yoo hin jiraatin of qabuu hin danda\u2019u. Ilaali seena dargaggeessa armaan olii fi wanta Yuusuf jedhe."}, {"text_idx": "#000023", "text": "Seenaa Nabii Yuusuf fi seenaa armaan olii, haala namoota naannoo keenya jiran, aayata Qur\u2019aanaa armaan oliiti fi aayata biroo irratti xinxalluun karaan hundarra gaariin (best way) zinaa irraa ittiin of eegan, \u201cGargaarsaa fi eeggumsa Rabbii olta\u2019aa argachuudha\u201d jennee goloobu dandeenya. Gargaarsaa fi eeggumsa Isaa argachuuf immoo Rabbii olta\u2019aa fi hundeewwan iimaanaa hafaniitti dhugaan amanu. Akkasumas, hojii gaggaarii Isaaf qofa jedhanii (ikhlaasan) hojjachuu fi yeroo hundaa gargaarsa, araaramaa fi eeggumsa Isarraa kadhachuudha."}, {"text_idx": "#000024", "text": "Qur\u2019aana keessatti Rabbiin subhaanahu wa ta\u2019aalaa warroota dhugaan amananii fi ikhlaasa qaban, sheyxaanni too\u2019anna akka isaan irratti hin qabne beeksisee jira. (15:40-42, 16:99) Faallaa kanaa immoo, warroota hin amannee fi ikhlaasa hin qabne, sheyxaanni akka moo\u2019atu fi baditti harkisuu beeksisee jira. (19:83) Dhugumatti, sheyxaanni badii zinaatti garmalee nama kakaasa. Waswaasa sheyxaanaa fi gubaa fedhii irraa kan nama tiiksu Rabbii tokkicha. Kanaafu, namni hasaasa sheyxaanaa fi gubaa fedhii jalaa bahuuf karaan tokkichi amanti fi hojiin gara Rabbii dhiyaachuuf tattaafachuudha. Amanti yommuu jennu, iimaana dabalachuu. Hojiin yommuu jennu immoo hojii gaggaarii qulqullinnaan hojjachuu baay\u2019isuudha. Namni akkuma iimaanni isaa cimuu fi hojii gaggaarii ikhlaasaan baay\u2019isee hojjatuun, hasaasni sheyxaanaa fi gubaan fedhii isarraa hir\u2019ataa adeema. Kuni muxannoo namoota baay\u2019etii fi haqa hin jijjiramne, hin dagatin."}, {"text_idx": "#000026", "text": "Maamila ta'uuf imeeli kee itti galchi, beeksisa barruu haarawa argadhu."}, {"text_idx": "#000028", "text": "Dubbii fi Hojii Iimaana Diigan"}]